Knjižnica Slovenske Konjice

Poletni glasbeni večeri v Žički kartuziji: Mi2
2026-07-04 20:30 (Europe/Ljubljana) | Žička Kartuzija, Slovenia
Mi2 se umirjajo in obračajo v intimo. Po dinamičnem jubilejnem letu, v katerem so obeležili 30 let delovanja z neponovljivim koncertom v razprodani dvorani Stožice, izdali tri nove skladbe in stali na mnogih drugih odrih po Sloveniji, bodo prihodnje leto izklopili elektriko – Mi2 za leto 2026 napovedujejo obsežno akustično turnejo Natur(i), v sklopu katere bodo koncertirali tudi v Žički kartuziji v soboto, 4. julija 2026.

Dasiravno tudi na ta način že vrsto let polnijo koncertna prizorišča po vsej Sloveniji Mi2 za leto 2026 pripravljajo osveženo akustično zgodbo. Za turnejo Natur(i) bodo Mi2 prevetrili svoj akustični koncertni program. Poleg njihovih že skoraj ponarodelih uspešnic bodo v ospredje prišle tudi redko izvajane skladbe, ki jih sicer pogrešamo na njihovem standardnem repertoarju. Nastopili bodo v razširjeni zasedbi – na odru se jim bo pridružil tolkalist Blaž Celarec in pihalna sekcija pod vodstvom Anžeta Zaveršnika, zaradi česar bo kar nekaj skladb temeljito prearanžiranih.

Kljub malce bolj umirjeni obliki so akustični koncerti skupine Mi2 prava posebnost in izkušnja; poleg glasbe na njih v ospredje pride tudi pristnejši kontakt z občinstvom in možnost za več interakcije, medklicev in neposrednega humorja. Ne glede na umirjeno noto pa se energija s trajanjem koncerta stopnjuje in prav nikoli do zdaj se še ni zgodilo, da bi obiskovalci konec koncerta pričakali sede.

Poletnica: Pižoni
2026-07-10 21:00 | Stari trg, Slovenske Konjice
Niso le bend, so neulovljiva sila, ki premika meje in ne sledi pravilom, temveč jih ruši! Njihovi nastopi so eksplozija pozitivne energije, mogočnega zvoka, svobode in neustavljive moči, ki te dvigne in na koncu pusti nekje v zraku.
Pižoni ponujajo edinstven glasbeni spektakel, ki te bo vedno znova navdušil in v tebi prebudil željo po še. Če si želiš koncerta, ki te bo podžgal s strastjo, ki jo premorejo le največji, potem so oni prava izbira!
Pižoni te popeljejo v svet, kjer boš našel energijo, ki te dvigne, zvok, ki te spremlja, ter oder, ki zaživi!

Sara Praznik – glavni vokal,
Špela Pokorn – električna kitara, akustična kitara, spremljevalni vokal,
Peter Jeretina – električna kitara, spremljevalni vokal,
Anže Zaveršnik – klaviature, spremljevalni vokal,
Matija Mervič – bas kitara, spremljevalni vokal,
Tim Korošec – bobni.

Vstopnine ni!

Poletnica: 500 metrov
2026-07-24 21:00 | Stari trg, Slovenske Konjice
Pravzaprav se niti ne spomnijo dobro, kdaj so začeli skupaj muzicirati. Janez Skaza, Samo Jezovšek in Matjaž Skaza so v zasedbi že od vsega začetka, pozneje sta se jim pridružila še Tomaž Dolžan in Grega Skaza. Zreški glasbeniki se neradi opredeljujejo z glasbenimi žanri. Vsi so izkušeni glasbeniki, ki delujejo v različnih glasbenih sestavih. Čeprav skupaj ustvarjajo že dobro desetletje, so 500 m leta 2023 izdali svojo prvo ploščo z desetimi pesmimi, ki so jo naslovili Telo. Njihove avtorske komade bomo slišali tudi na Poletnicah v Slovenskih Konjicah.
Janez Skaza – vokal, kitara,
Matjaž Skaza – bobni,
Samo Jezovšek – klaviature,
Tomaž Dolžan – bas kitara,
Grega Skaza – saksofon.

Vstopnine ni!

Poletni glasbeni večeri v Žički kartuziji: Šank Rock akustika
2026-07-31 20:30 | Žička Kartuzija, Slovenia
Nepozabne popevke skupine Šank Rock so spremljale prve ljubezni, mladostne pustolovščine in brezskrbne dni več generacij ljubiteljic in ljubiteljev glasbe. Matjaž Jelen, Bor Zuljan, Cveto Polak
in Aleš Uranjek so se po izjemno uspešni rockerski turneji odpravili še na akustično popotovanje po najlepših slovenskih glasbenih prizoriščih. V Žički kartuziji bomo prisluhnili njihovim največjim hitom – Jaz nimam noč za spanje, Dej bolj na glas radio, Metulj, Puščava sna, Pravljica o mavričnih ljudeh. Na odru se jim bosta pridružili priznani glasbenici Anja Bukovec z violino in Nuša Planinc z violončelom, da jim bosta pomagali pričarati res romantično vzdušje. Akustični večer, ki ga ne smete zamuditi.

Poletni glasbeni večeri v Žički kartuziji: Goran Bojčevski
2026-08-14 20:30 | Žička Kartuzija, Slovenia
Z mojstrstvom klasične tehnike in temperamentom balkanske duše bo klarinetist in skladatelj Goran Bojčevski na edinstven način prepletel klasiko, etno in sodobne ritme. Intimen večer z vrhunskim glasbenikom, ki z vsakim tonom gradi mostove med kulturami.
Goran Bojčevski je klarinetist, multiinštrumentalist in skladatelj, utemeljitelj glasbenega sloga Balkan Nuevo, ki mojstrsko prepleta balkanske melodije, klasiko in jazz. Njegove kompozicije in priredbe navdihujejo občinstvo od Beograda do Zagreba, kjer je v razprodanih dvoranah nastopal z imeni, kot so Vlatko Stefanovski, Gibonni, Rade Šerbedžija, Miroslav Tadić, Bajaga, Siddharta in mnogi drugi.
Zadnje leto je zaznamoval s skupnimi nastopi v najprestižnejših dvoranah regije in kot posebni gost na jubileju Vlatka Stefanovskega v Skopju. Kritiki ga uvrščajo med najbolj vsestranske klarinetiste na svetu.

Poletnica: Anja Rupel
2026-08-21 21:00 | Stari trg, Slovenske Konjice
Anja Rupel je svojo glasbeno pot začela pri 16 letih v skupini Videosex, s katero je osvojila srca poslušalcev širom nekdanje Jugoslavije. Leta 1994 se je podala na samostojno pot in izdala malo ploščo Lep je dan, ki je postala velika uspešnica. Vsega skupaj je izdala osem albumov, nastopala po vsej Sloveniji in tudi zunaj domačih meja. Lep je dan, Odpri oči, Odšla bom še to noč, V Ljubljano, Plašč ljubezni, Življenje je kot igra, Najbolj nori par, Skrajni čas / Krajnje vreme (s Tošejem Proeskim) in Ključ do srca so največji hiti iz Anjine solistične kariere, ki so odlično prestali test časa in še vedno živijo na plesiščih, radiih, spletnih glasbenih platformah in koncertnih odrih.

Anja Rupel – vokal,
Luka Venek – bobni,
Fia Selič Venek – klavir,
Filip Pfeifer – kitara,
Primož Palir – bas,
Darja Drobnič Didi – back vokal.

Vstopnine ni!
